Στοιχεία τραπεζικών καταθέσεων και άλλων περιουσιακών δεδομένων (θυρίδες, μετοχές) για τα δέκα πολιτικά πρόσωπα που εμπλέκονται στην δικογραφία της Novartis καθώς και συγγενικών τους προσώπων, ζητά η Εισαγγελέας Διαφθοράς Ελένη Τουλουπάκη.

Με έγγραφό της, που εστάλη σε όλα τα χρηματοπιστωτικά Ιδρύματα καθώς και στην αρμόδια αρχή του Χρηματιστηρίου, η κυρία Τουλουπάκη ζητά να της διαβιβαστούν τα πλήρη στοιχεία τραπεζικών καταθέσεων, λογαριασμών, θυρίδων, καθώς και άυλων περιουσιακών δεδομένων, όπως μετοχές τόσο για τους δέκα πολιτικούς που αναφέρονται στην δικογραφία για τις πρακτικές της φαρμακοβιομηχανίας, όσο και για τις συζύγους και τα ενήλικα τέκνα τους.

Η παραγγελία της Εισαγγελέως αφορά τους κυρίους Αντώνη Σαμαρά, Παναγιώτη Πικραμμένο, Ευάγγελο Βενιζέλο, Δημήτρη Αβραμόπουλο, Ανδρέα Λοβέρδο, Ανδρέα Λυκουρέντζο, Γιάννη Στουρνάρα, Αδωνι Γεωργιάδη, Μάριο Σαλμά και Γιώργο Κουτρουμάνη, καθώς και άλλα 28 πρόσωπα, μέλη των οικογενειών των δέκα πολιτικών.

Η κίνηση της κυρίας Τουλουπάκη έγινε στο πλαίσιο της έρευνας που διενεργεί όσον αφορά στο ενδεχόμενο διάπραξης του αδικήματος της νομιμοποίησης εσόδων από παράνομες δραστηριότητες, αδίκημα το οποίο έχει αρμοδιότητα να ερευνήσει και για πολιτικούς μετά την διαβίβαση της δικογραφίας στην Βουλή όσον αφορά το αδίκημα της απιστίας.

Αντίστοιχες παραγγελίες για άνοιγμα λογαριασμών κλπ, έχουν δοθεί από την κυρία Τουλουπάκη και για εκατοντάδες μη πολιτικά πρόσωπα που έχουν εμπλακεί στην υπόθεση της φαρμακοβιομηχανίας τα οποία ελέγχονται και για απιστία, καθώς πρόκειται για κρατικούς υπαλλήλους, αλλά και για παθητική δωροδοκία (δωροληψία) και νομιμοποίηση εσόδων από παράνομη δραστηριότητα.